**Fuji Heavy Industries on nyt Subaru Corporation**

**Satavuotisjuhlavuottaan viettävän japanilaisen teollisuuskonsernin Fuji Heavy Industries Ltd.:n uusi nimi 1. huhtikuuta alkaen on Subaru Corporation.**

Auto- ja lentokoneteollisuudesta tunnetun yhtiön uudelleen nimeämisen juhlallisuuksia vietettiin Subaru Corporationin pääkonttorissa Tokiossa. Juhlavieraille oli asetettu esille muun muassa viime lokakuussa japanissa esitelty uusi Subaru Impreza sekä edistyksellinen 412EPI-helikopteri, jotka symbolisoivat Subaru Corporationin tunnetuimpia tuotteita.

Subaru Corporationin edeltäjän Fuji Heavy Industries -nimi juonsi juurensa vuoteen 1917, jolloin käynnistynyt tapahtumien sarja johti yhden tämän hetken merkittävimmän japanilaisen ilma- ja maakulkuneuvoja valmistavan teollisuuskonsernin syntyyn. Myöhemmin konserni ryhtyi valmistamaan myös henkilöautoja, joiden nimeksi valittiin Subaru. Nimi on japaninkielinen nimi Plejadien eli Seulasten tähtikuviolle, joka esiintyy tyyliteltynä myös Subarun logossa.

Tänä päivänä Subaru Corporationin omistama Subaru valmistaa ja myy ympäri maailmaa reilut miljoona henkilöautoa vuodessa. Subaru asetti toukokuussa 2014 tavoitteen, jonka mukaan vuoteen 2020 mennessä Subaru ei ainoastaan tavoittele kestävän kehityksen tuomaa lisäkasvua vaan yhtiö myös aktiivisesti vahvistaa Subaru-brändin maailmanlaajuista tunnettuutta ja liiketoimintarakennetta.

Konsernin nimenmuutos on yksi osa tätä isoa prosessia, joka tukee Subaru-brändin maailmanlaajuista tunnettuutta ja kasvua. Subaru Corporationin syntymästä tuli tänä vuonna kuluneeksi sata vuotta.